SET ปิดเช้าลบ 6 จุด นักลงทุนขายทำกำไร-บาทอ่อนกดดัน
SET ปิดเช้าลบ 6 จุด ตามตปท. นักลงทุนขายทำกำไรหลังปรับตัวขึ้นไปมาก และค่าเงินบาทยังคงอ่อนค่าต่อเนื่อง แนวโน้มช่วงบ่ายให้แนวรับไว้ที่ 1,630 จุด และแนวต้าน 1,650 จุด
SET ปิดเช้าลบ 6 จุด ตามตปท. นักลงทุนขายทำกำไรหลังปรับตัวขึ้นไปมาก และค่าเงินบาทยังคงอ่อนค่าต่อเนื่อง แนวโน้มช่วงบ่ายให้แนวรับไว้ที่ 1,630 จุด และแนวต้าน 1,650 จุด
23 ก.ย. 2565

นายวทัญ จิตต์สมนึก ผู้อำนวยการฝ่ายวิเคราะห์กลยุทธ์ บล.พาย กล่าวว่า ตลาดหุ้นไทยเช้านี้ปรับตัวลงตามตลาดหุ้นอื่นในภูมิภาคเอเชีย หลังดัชนีดาวโจนส์ปรับตัวลงมา โดยนักลงทุนยังคงกังวลในเรื่องเดิมๆ ไม่ว่าจะเป็นอัตราดอกเบี้ย เงินเฟ้อ เศรษฐกิจโลกถดถอย ประกอบกับตลาดบ้านเราเมื่อวานนี้มีการปรับขึ้นมาค่อนข้างมาก ทำให้วันนี้มีการเทขายทำกำไรกันออกมาบ้าง รวมถึงค่าเงินบาทยังคงปรับตัวอ่อนค่าต่อเนื่อง ล่าสุดอยู่ที่ระดับ 37.30 บาท/ดอลลาร์ อ่อนค่ามากที่สุดในรอบ 16 ปี ส่งผลให้นักลงทุนเริ่มกังวลว่าธนาคารแห่งประเทศไทย (ธปท.) จะมีการเข้ามาแทรกแซงค่าเงินบาทหรือไม่ เหมือนกับธนาคารกลางญี่ปุ่น (BOJ) ที่เข้าแทรกแซงค่าเงินเยน
สำหรับแนวโน้มตลาดในช่วงบ่าย คาดว่า ดัชนีฯ น่าจะเคลื่อนไหวอยู่ในแดนลบต่อ ให้แนวรับไว้ที่ 1,630 จุด และแนวต้าน 1,650 จุด แนะนักลงทุนติดตามการประชุมของคณะกรรมการนโยบายการเงิน (กนง.)ในสัปดาห์หน้า คาดว่าจะปรับขึ้นดอกเบี้ยที่ 0.25% หากออกมาตามนี้ มองไม่มีผลกับตลาดฯ แต่หากปรับขึ้น 0.5% จะส่งผลให้ตลาดปรับตัวลง
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
AOT มูลค่าการซื้อขาย 3,232.95 ล้านบาท ปิดที่ 74.50 บาท เพิ่มขึ้น 1.50 บาท
BBL มูลค่าการซื้อขาย 2,141.83 ล้านบาท ปิดที่ 140.00 บาท เพิ่มขึ้น 2.50 บาท
DELTA มูลค่าการซื้อขาย 1,480.14 ล้านบาท ปิดที่ 618.00 บาท ลดลง 18.00 บาท
CPALL มูลค่าการซื้อขาย 1,060.20 ล้านบาท ปิดที่ 56.75 บาท ลดลง 0.25 บาท
KBANK มูลค่าการซื้อขาย 1,057.54 ล้านบาท ปิดที่ 151.50 บาท เพิ่มขึ้น 0.50 บาท